CELEX: 32011R0113
Language: bg
Date: 2011-02-07 00:00:00
Title: Регламент (ЕС) № 113/2011 на Комисията от 7 февруари 2011 година относно класирането на някои стоки в Комбинираната номенклатура

9.2.2011   
            
            
               BG
            
            
               Официален вестник на Европейския съюз
            
            
               L 34/37
            
         РЕГЛАМЕНТ (ЕС) № 113/2011 НА КОМИСИЯТА
   от 7 февруари 2011 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
            
         
               (2)
            
            
               Регламент (ЕИО) № 2658/87 определя общи правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или която добавя допълнителни подраздели към нея и която е създадена със специфични разпоредби на Съюза, с оглед на прилагането на тарифни и други мерки, свързани с търговията със стоки.
            
         
               (3)
            
            
               Съгласно тези общи правила стоките, описани в колона 1 от таблицата в приложението, следва да бъдат класирани в кодовете по КН, посочени в колона 2, на основание на посоченото в колона 3 от същата таблица.
            
         
               (4)
            
            
               Уместно е да се предвиди, че обвързващата тарифна информация, издадена от митническите органи на държавите-членки във връзка с класирането на стоки в Комбинираната номенклатура, която обаче не е в съответствие с настоящия регламент, може да бъде ползвана от титуляря за срок от три месеца съгласно член 12, параграф 6 от Регламент (ЕИО) № 2913/92 на Съвета от 12 октомври 1992 година относно създаване на Митнически кодекс на Общността (2).
            
         
               (5)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата, поместена в приложението, се класират в Комбинираната номенклатура в кодовете по КН, посочени в колона 2 от същата таблица.
   Член 2
   Обвързващата тарифна информация, издадена от митническите органи на държавите-членки, която не е в съответствие с настоящия регламент, може да бъде ползвана за срок от три месеца съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 7 февруари 2011 година.
      
         
            За Комисията, от името на председателя,
         Algirdas ŠEMETA
         
            Член на Комисията
         
      
   
   
      (1)  ОВ L 256, 7.9.1987 г., стр. 1.
   
      (2)  ОВ L 302, 19.10.1992 г., стр. 1.
   
      ПРИЛОЖЕНИЕ
      
                  Описание на стоките
               
               
                  Класиране
                  (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  Продукт (т.нар. „система за видеонадзор на бебета“) под формата на комплект за продажба на дребно, съдържащ:
                  
                              —
                           
                           
                              безжична телевизионна камера с вграден микрофон, предавател за видеосигнал и антена; камерата е снабдена с изходен интерфейс за звук/изображение;
                           
                        
                              —
                           
                           
                              безжичен цветен монитор от вида с течнокристален дисплей с диагонал на екрана приблизително 14 cm (5,6 инча) и формат на изображението 4:3, в който са вградени високоговорител, приемник за видеосигнал и антена; мониторът е снабден с входен интерфейс за звук/изображение;
                           
                        
                              —
                           
                           
                              два адаптера и
                           
                        
                              —
                           
                           
                              кабел за НЧ/видеосигнал.
                           
                        Сигналите се предават от камерата към монитора на честота 2,4 GHz с обхват 150 метра.
                  Комплектът се използва за наблюдение на бебета от разстояние.
               
               
                  8528 72 40
               
               
                  Класирането се определя от Общи правила 1, 3 — буква б) и буква в), и 6 за тълкуването на Комбинираната номенклатура и от описанието на кодове по КН 8528, 8528 72 и 8528 72 40.
                  Продуктът е комплект, по смисъла на Общо правило 3, буква б), състоящ се от камера от позиция 8525 и приемен телевизионен уред от позиция 8528, в който компонентът, задаващ основната характеристика на комплекта, не може да бъде определен.
                  Следователно, като се прилага Общо правило 3, буква в), продуктът следва да бъде класиран като приемен телевизионен уред с код по КН 8528 72 40.